પડદા પર થ્રિલ કે કૉમેડી બન્નેના અભાવે આપણું મન વિચારે ચડી જાય છે કે રેગ્યુલર બૅન્ક રૉબરીના કેસમાં CBI શું કરે છે? અને CBI ક્યારથી મૌકા-એ-વારદાત પર ભડાકા કરવા માંડી? (જોકે હવે CBIનો KRA બદલાયો છે એટલે હોઈ શકે કદાચ.) એક બાહોશ ગણાતો CBI ઑફિસર ટીવી-રિપોર્ટર પાસેથી હોસ્ટેજ ક્રાઇસિસ સૉલ્વ કરવાની ટિપ્સ લે? જાણીતી ન્યુઝ ચૅનલ પર કોઈ પણ વ્યક્તિ આવીને રિપોર્ટિંગ કરી જાય અને કોઈને ખબર પણ ન પડે? CBIવાળા બિન્દાસ કોઈ પણ નેતા પર મીડિયા સમક્ષ આરોપ મૂકી શકે? મીડિયા પર્સનને ક્રાઇમ સીનમાં ઘુસાડી શકે? ગુનેગાર કોણ છે એ કોઇનેય છેક સુધી ખબર પણ ન પડે? બાબા સહગલ હસાવતો હોવા છતાં શા માટે એને અધવચ્ચેથી જ વિદાય કરી દેવાયો?